钦定古今图书集成/明伦汇编/氏族典/第305卷 > 《廖用贤尚友录》 > 常安民
## 钦定古今图书集成/明伦汇编/氏族典/第305卷 > 《廖用贤尚友录》 > 常安民

按《宋史常安民传》：“安民，字希古，邛州人。熙宁以经取
士，安民考第一。王安石称其文，命学者视以为准，由
是名益盛。安石欲见之，不肯往。登六年进士举，授应
天府军巡判官，选成都教授，秩满寓京师。妻孙氏，与
蔡确之妻兄弟也。确时为相，安民恶其人，绝不相闻。
确夫人使招其妻，亦不往。调知长洲县，以主信为治”，
人亦不忍欺。擢大理鸿胪丞，历太常博士，转为丞，拜
监察御史。论章惇、蔡京，后并论曾布，于是比而排之。
监滁州酒税，满三岁，通判温州。徽宗立，朝议欲起为
谏官，曾布沮之，以提点永兴军路刑狱。蔡京用事，入
党籍，流落二十年，政和末卒。